OBH 4027/2000.
Az állampolgári jogok országgyűlési biztosának jelentése
Ügyintéző: dr. Csóré Erika

Az eljárás megindulása
	Az RTL Klub 2000. augusztus 9-én sugárzott Híradó műsora, arról  tájékoztatta a nézőket, hogy másfél hét alatt két halálos baleset történt a Szegedről Kiskundorozsmára vezető útkereszteződésben. Utolsó alkalommal augusztus 6-án gázoltak halálra egy hétéves kisfiút. A kiskundorozsmai lakosok szerint a problémát megoldaná, ha a kereszteződést jelzőlámpával látnák el.
	A híradás alapján felmerült annak gyanúja, hogy a szóban forgó útkereszteződésben való közlekedés közvetlenül veszélyezteti az állampolgárok jogbiztonsághoz, valamint a lehető legmagasabb színtű testi és lelki egészséghez, az élethez, továbbá a gyermekek védelemre és gondoskodásra való jogát. 
	Az esetleges alkotmányos jogokkal összefüggő jövőbeni sérelem megelőzése érdekében hivatalból vizsgálatot rendeltem el. Ennek során tájékoztatást kértem a Csongrád Megyei Rendőr-főkapitányság vezetőjétől és Szeged Megyei Jogú Város Jegyzőjétől, valamint az illetékes ügyintézőtől.

Érintett alkotmányos jogok
- A jogállamiság elve és a jogbiztonság követelménye (Alk. 2. § /1/ bek.).
- A legmagasabb színtű testi és lelki egészséghez való jog (Alk. 70./D § /2/ bek.).
- A gyermekek joga a védelemre és a gondoskodásra (Alk. 67. § /1/ bek.).
- Az élethez való jog (Alk. 54. § /1/ bek.).

Alkalmazott jogszabályok
A közúti közlekedésről szóló 1988. évi I. törvény 
8. § (1) bek. szerint: A közúti közlekedéssel összefüggő állami és önkormányzati feladatok:
a) a közúti közlekedés tervezése, fejlesztése, szabályozása és ellenőrzése;
b) a közúti közlekedés szervezeti és működési feltételeinek meghatározása;
c) a közúti közlekedési hatósági feladatok ellátása;
d) a tömegközlekedés működtetésének biztosítása;
e) a közúti közlekedés biztonságát szolgáló nevelés, felvilágosítás és propaganda;
f) a közúti közlekedési szakemberek és a közúti járművezetők vizsgáztatása;
g) a járművek műszaki vizsgálata;
h) a közúthálózat fejlesztése, fenntartása, üzemeltetése.

A 9. § (2) bek. kimondja: A közúti közlekedéssel összefüggő önkormányzati feladatok ellátásáról a helyi önkormányzat képviselő-testülete gondoskodik.

A 44. § szerint: (1) A közúti közlekedés ellenőrzésének ki kell terjednie
a) a közúti közlekedés rendjére,
b) a közúti forgalom szabályozására,
c) a közúti közlekedési szolgáltatások és a közúti járművek üzemeltetésének szabályszerűségére, illetve a jármű üzemeltetésére vonatkozó előírások megtartására, ideértve az adott tevékenységhez előírt okmányok, engedélyek, jelzések, felszerelések ellenőrzését is,
d) a járművek műszaki állapotára, közlekedésbiztonsági és környezetvédelmi megfelelőségére,
e) a járművek összeépítésére és átalakítására vonatkozó előírások megtartására, valamint a külön jogszabályban meghatározott alkatrészek minősége tanúsításának meglétére,
f) a járműfenntartó tevékenység folytatása feltételeinek megtartására,
g) a közutak állapotára, tisztaságára, nem közlekedési célú igénybevételére,
h) a közút kezelőjének hozzájárulásához vagy a közlekedési hatóság engedélyéhez kötött járművek közlekedésére.

(2) Az (1) bekezdésben meghatározott ellenőrzési feladatok végzésére az a) pont tekintetében a rendőrhatóság; a b)-h) pontok tekintetében a közlekedési hatóság, illetőleg külön jogszabály alapján a rendőrhatóság (a továbbiakban együtt: ellenőrző hatóság) jogosult. A közúti közlekedési szolgáltatás végzésének ellenőrzésére a külön jogszabályban meghatározott szervek jogosultak. Külföldi járművek ellenőrzését a rendőrhatóság (helyszíni tengelyterhelés ellenőrzés esetében a közlekedési hatóság közreműködésével) végzi.

A helyi önkormányzatokról szóló 1990. évi LXV. törvény 
8. § (1) bek. szerint: A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.

A (4) bek. szerint: A települési önkormányzat köteles gondoskodni az egészséges ivóvízellátásról, az óvodai nevelésről, az általános iskolai oktatásról és nevelésről, az egészségügyi és a szociális alapellátásról, a közvilágításról, a helyi közutak és a köztemető fenntartásáról; köteles biztosítani a nemzeti és az etnikai kisebbségek jogainak érvényesülését.

A Rendőrségről szóló 1994. évi XXXIV. törvény 
44. § szerint: (1) A rendőr az e törvényben és a külön jogszabályban meghatározott közlekedésrendészeti feladatának ellátása során
a) a közúti forgalmat irányíthatja, korlátozhatja, illetve szüneteltetheti;
b) a közlekedési rendszabályok megtartását, a járműhasználat szabályszerűségét, az okmányokra és a felszerelésekre vonatkozó előírások megtartását, a jármű birtoklásának jogszerűségét, az üzemben tartó, illetőleg a használó személyazonosító adatait, a jármű közlekedésbiztonsági állapotát és adatait a forgalomban és a telephelyen – a jogszabályban meghatározottak alapján – ellenőrizheti;
c) a jármű vezetőjét a rendszeresített eszközzel légzésminta, ha nála a vezetési képességére hátrányosan ható szer befolyása vagy alkoholfogyasztás miatt bűncselekmény vagy szabálysértés elkövetésének gyanúja merül fel, az egészségügyi szolgálat igénybevételével vér-, vizelet- és műtétnek nem minősülő módon egyéb minta adására kötelezheti;
d) a vezetői engedélyt, illetőleg a jármű hatósági engedélyét, jelzését – a jogszabályban meghatározottak szerint – a helyszínen elveheti;
e) a forgalomban való részvételt megtilthatja, ha a jármű vagy vezetőjének állapota a közúti forgalom biztonságát veszélyezteti, és a további jogellenes járműhasználat megakadályozása céljából a jármű kulcsait elveheti, illetőleg a járművet más módon mozgásában korlátozhatja vagy elszállíttathatja.

(2) Az (1) bekezdés d) pontja alapján elvett engedélyt, jelzést a Rendőrség visszavonja, a vezetési jogosultságot korlátozza a külön jogszabályban megállapított esetekben és időtartamban.

A Rendőrség Szolgálati Szabályzatáról szóló 3/1995. (III. 1.) BM rendelet 30. §-a szabályozza a Közlekedésrendészeti intézkedéseket. Eszerint:
30. § (1) A rendőri szerv közbiztonsági okból, katasztrófa vagy baleset, illetőleg rendezvény helyszínén a feltétlenül szükséges mértékben és időtartamban elrendelheti:
a) egyes útvonalak, utcák, terek, városrészek közúti forgalmának teljes vagy részleges lezárását, a forgalom elterelését vagy korlátozását;
b) a megállás vagy várakozás tilalmát, illetőleg az arra kijelölt helyen a várakozás megszüntetését;
c) egyéb közlekedési tilalmak feloldását, az egyirányú forgalmú utcában a közlekedés irányának megváltoztatását.

(2) A rendőri szerv az ideiglenes intézkedések megtételekor a szükséges mértékben gondoskodik a közúti jelzőtáblák ideiglenes kihelyeztetéséről, illetve az állandó jelleggel kihelyezett közúti jelzőtáblák leszerelés vagy letakarás útján történő hatálytalanításáról.

(3) A rendőri szerv a közlekedés biztonságát közvetlenül veszélyeztető körülmények (közúti jelzőtábla vagy útburkolati jel hiánya, felismerhetőséget akadályozó megrongálódása, ellentmondó jelzések, útrongálódás), vagy más rendellenességek miatt jogosult a közúti forgalom rendjének ideiglenes megváltoztatására, a veszélyeztetett útszakasz vagy útkereszteződés lezárására. Erről soron kívül értesíteni kell a közút kezelőjét, felszólítva a veszélyeztető helyzet megszüntetésére.

(4) A rendőrhatóság fontos közérdekből a közúti járművek közlekedése vagy várakozása céljára ideiglenes jelleggel igénybe veheti az egyébként nem a közúti forgalom célját szolgáló közterület, ha annak teherbírása megfelelő, illetve méret- és súlykorlátozás elrendelésével arra alkalmas. A közút lezárása vagy forgalmának korlátozása érdekében kihelyezett közúti jelzéseket az ok megszűnésekor el kell távolítani, az állandó jelleggel ott lévő közúti jelzőtáblák hatályát vissza kell állítani.

A vizsgálat megállapításai
	A főkapitánytól a következőkre vártam választ:
- A főkapitányság tett-e valamilyen intézkedést a Szegedről Kiskundorozsmára vezető útkereszteződésben való közlekedés biztonságát veszélyeztető, a műsorban elhangzott körülmények megszüntetésére? Ha igen, melyek ezek? 
- Az intézkedések bevezetése óta milyen tapasztalatokat szereztek, az intézkedések változtattak-e az állampolgárok és különösen a gyermekek jogbiztonságán? 
- Vizsgálták-e annak lehetőségét, hogy a szóban forgó útkereszteződést jelzőlámpával lássák el? Ha igen milyen eredménnyel?

	A jegyzőtől az alábiakkal kapcsolatban kértem tájékoztatást:
- Az önkormányzat, esetleg a képviselő testület, vagy annak illetékes bizottsága tett-e  intézkedést a Szegedről Kiskundorozsmára vezető útkereszteződésben való közlekedés biztonságának javítása érdekében?

1.	A Csongrád Megyei Rendőr-főkapitányság vezetője arról tájékoztatott, hogy a főkapitányság stratégiai céljainak egyike a közlekedésbiztonság helyzetetének javítása. 
	Folyamatosan elemzik, értékelik a bekövetkezett baleseteket elősegítő okokat, közreható külső tényezőket. Tapasztalataik alapján például 1999-ben 125 esetben kezdeményeztek, illetve végeztek közös helyszín bejárást az érintett társ hatóságokkal a veszélyeztetett, frekventált útvonalakon és útkereszteződésekben. Ezen kívül véleményezték a forgalmi rendet, továbbá felhívták a hatáskörrel és illetékességgel rendelkező szervek képviselőinek figyelmét az indokolt forgalomszervezési intézkedésekre. Észrevételeiket a közút kezelője hasznosította és anyagi lehetőségeihez képest ütemezte, majd kivitelezte a szükséges munkálatokat.
	A főkapitányi tájékoztató tartalmazta azt is, hogy azokra a veszélyeztetett útvonalakra, amelyeken egy adott időszak alatt több közúti baleset történt, fokozott rendőri jelenlétet biztosítanak. Ezek - tekintettel az úthálózat sugaras elrendeződésére - elsősorban az E 75-ös, E 68-as és a 47-es főútvonalak teljes megyei szakaszára terjednek ki.
	Tájékoztatott a főkapitány arról is, hogy a Dorozsmai út forgalma 1997-ig átlagos és biztonságos volt. A kiskundorozsmai piac dinamikus fejlődése következtében azonban a szóban forgó út a közlekedési hatóságok látókörébe került. A visszatérő rendőri járőrözés mellett 1997-ben a Jerney utcai kereszteződés 50 méteres körzetében megállási tilalmat rendeltek el. Ez a jobb átláthatóságot biztosította. Ezt követően a kereszteződésben lévő gyalogos átkelőhelyen 1998-ban - a fiatalok és gyermekek védelme céljából - "Gyermekek" veszély jelző táblát helyeztek ki. Közel két éven át ezek az intézkedések elegendők voltak a biztonságos közlekedéshez.
	A szóban forgó útkereszteződésben az első halálos közlekedési baleset 1999. november 1-jén történt. Ekkor egy gyalogos váratlanul, féktávolságon belül egy szabályosan közlekedő jármű elé lépett. A balesetet követően a főkapitányság ismét felülvizsgálta az érintett szervek képviselőivel a kereszteződés forgalmi rendjét. 2000. februárjában azt a közös vélemény alakították ki, hogy szakaszosan - járdaszigetek beiktatásával, négyről két sávra - le kell csökkenteni az útszélességét annak érdekében, hogy mérséklődjön az áthaladó járművek sebessége. Soron kívül megkezdték a kivitelező tervek elkészítését is. A kivitelezés időszakában fokozott rendőri ellenőrzés alá vonták - 2000-ben, augusztus 17-ig, összesen 102 alkalommal - a Dorozsmai utat. Ennek során az illetékes körzeti megbízottak, a Szegedi Rendőrkapitányság közlekedési járőrei és a polgárőrök közösen kiemelt figyelmet fordítottak a baleseti veszélyt jelentő szabálysértők kiszűrésére. Munkájukat segítették a megyei Forgalomellenőrző Alosztály sebességellenőrző techinkai berendezései. 
	A főkapitány megállapította továbbá, hogy 2000. február 25-én és augusztus 6-án ismét halálos baleset volt az útkereszteződésben. Első esetben az úttesten - nem kijelölt gyalogátkelőhelyen - szabálytalanul áthaladó személy, gépkocsi takarásából, jármű elé lépett. A második esetben - gyalogos átkelőhelyen - egy kisfiú, ugyancsak jármű takarásából szaladni kezdett az úttesten át és a jobb szélső sávban, álló gépkocsi mellett elhaladó teherautó elütütte. Ekkor a főkapitányság ismét felvette a kapcsolatot a szegedi önkormányzattal és a közútkezelő közhasznú társasággal. A rendőri szerv sürgette a forgalomszervezési tervek mielőbbi kivitelezését. A közös megbeszéléseket követően - figyelemmel a lakosság elvárásaira is - 2000. augusztus 11-én, a Szeged Megyei Jogú Város polgármestere, a Csongrád Megyei Állami Közútkezelő Kht. ügyvezető igazgatója, a dorozsmai részönkormányzat soros elnöke és a szegedi rendőrkapitány új megállapodást kötött. Abban egyeztek meg, hogy - 2000. szeptember 10-ig - jelzőlámpás csomópontot telepítenek a Jerney utcai útkereszteződésbe, járdaszigeteket építenek a Bölcs utca és a templom melletti árúház között, valamint nyomógombos jelzőlámpát helyeznek ki az Orczy István Általános Iskola előtti gyalogos átkelőhelyen. 
	A főkapitány tájékoztató levelében kitért arra is, hogy a szegedi önkormányzat vállalta azt is, hogy a szóban forgó útkereszteződést sárga színű "különösen veszélyes hely" útburkolati jellel ellátja.
	A főkapitány összességében úgy foglalt állást, hogy az érintett és az ügyben hatáskörrel rendelkező közlekedési hatóságokkal együttműködve megtették a szükséges intézkedéseket a Dorozsmai út közlekedésbiztonságának javítására. Intézkedéseikkel összefüggő tapasztalatokat ugyan még nem szereztek, de több - tájékoztatójához mellékelt - olyan tartalmú lakossági köszönőlevelet kaptak, melyek azt tanúsítják, hogy az állampolgárok megnyugvással fogadták az intézkedéseket. 

2.	Szeged Megyei Jogú Város Jegyzője a főkapitánnyal megegyezően számolt be a Szegedről Kiskundorozsmára vezető útkereszteződés közlekedésének, elsősorban a gyalogosforgalomnak a biztonságosabbá tétele érdekében tett intézkedésekről, megállapodásokról. 
	Az önkormányzat ügyben érintett ügyintézője - érdeklődésünkre, telefonon - arról is tájékoztatott, hogy a lakosság által támogatott nyomógombos jelzőlámpát már kihelyezték az útkereszteződéshez közeli, Orczy István Általános Iskola előtt lévő gyalogos átkelőhelyen.

3.	Előzőek alapján megállapítottam, hogy az ügyben érintett hatóságok eljárása a vonatkozó jogszabályoknak megfelelt, és megtették azokat az intézkedéseket, melyek elkerülhetetlenül szükségesek voltak ahhoz, hogy a kiskundorozsmai lakosok a jogbiztonsághoz és a lehető legmagasabb színtű testi és lelki egészséghez, valamint az élethez, továbbá a gyermekek védelemre és gondoskodásra való joga sérülésének közvetlen veszélye csökkenjen. Ezért az állampolgári jogok országgyűlési biztosáról szóló 1993. évi LIX. törvényben megjelölt és az országgyűlési biztos fellépését igénylő alkotmányos jogokkal összefüggő visszásságot nem állapítottam meg. A vizsgálatot befejeztem. Arra tekintettel, hogy a főkapitányság és az önkormányzat a halaszthatatlan intézkedéseket vizsgálatom során megtette, ajánlást nem tettem.

Budapest, 2000. október 20.

Gönczöl Katalin